SKRIFTLIG FORESPØRGSEL E-0957/01

af Lousewies van der Laan (ELDR) til Kommissionen

(30. marts 2001)

Om: Afgørelse om oprettelse af en gruppe for erhvervspolitik

I artikel 257 i EF-traktaten nævnes oprettelsen af et Økonomisk og Socialt Udvalg (ØSU) som allerede siden 1957 har rådgivet Kommissionen. Ikke desto mindre traf Kommissionen den 8. november 2000 afgørelse om at nedsætte et rådgivende udvalg under navnet Gruppen for Erhvervspolitik, som har til opgave at rådgive Kommissionen om erhvervspolitikken. Eksperter skal for deres rådgivning i nogle tilfælde modtage en omkostningsgodtgørelse på op til 500 EUR om dagen.

Kan Kommissionen oplyse, hvorfor denne gruppes opgave ikke kan udføres af ØSU? Tvivler Kommissionen på nytten af merværdien af disse udtalelser fra ØSU ved at nedsætte en særskilt gruppe for erhvervspolitik? Hvordan kan Kommissionen forsvare, at der afholdes udgifter til rådgivning, som også er til rådighed gratis andetsteds? Er der på opfordringen kommet reaktioner fra medlemmer af ØSU, og er disse optaget i Gruppen for Erhvervspolitik?

Svar afgivet på Kommissionens vegne af Erkki Liikanen

(9. juli 2001)

Det Økonomiske og Sociale Udvalg er et fællesskabsorgan af rådgivende art og er sammensat af repræsentanter for de forskellige kategorier af økonomiske og sociale samt arbejdsmarkedsmæssige sektorer. Ved sammensætningen af ØSU skal der tages hensyn til kravet om at sikre en passende repræsentation af disse sektorer. Kommissionen værdsætter og respekterer fuldt ud dets kompetenceområder, og de tilfælde, hvor høring af ØSU er obligatorisk, er fastsat i traktaten. I de tilfælde, der er omhandlet i traktaten, afgiver ØSU udtalelse om Kommissionens forslag til retsakter. Når det drejer sig om den fase, der går forud for forberedelsen af disse forslag, hører den ind under Kommissionens initiativret, og for at gøre sine initiativer sammenhængende, realistiske og anvendelige indhenter Kommissionen den tekniske ekspertise, den anser for hensigtsmæssig. Det er med dette mål for øje nødvendigt med en passende, specifik rådgivende struktur. Gruppen for Erhvervspolitik, som det ærede parlamentsmedlem henviser til, udgør et led i denne struktur. Dens mandat består - i henhold til Kommissionens afgørelse 2000/690/EF af 8. november 2000(1) - i at rådgive Kommissionen i erhvervspolitiske spørgsmål.

Blandt ansøgerne til gruppen var der nogle medlemmer eller tidligere medlemmer af Det Økonomiske og Sociale Udvalg. Medlemmerne af gruppen modtager intet vederlag for udførelsen af deres opgaver. Godtgørelsen på 500 EUR om dagen, som der henvises til, er en mulighed, som er fastsat i den afgørelse, hvormed gruppen blev oprettet. Hensigten hermed er at gøre det muligt for virksomhedsledere og ansatte i små og mellemstore virksomheder at deltage i arbejdet, eftersom Kommissionen navnlig er interesseret i at høre de personers mening, som er fuldtidsansat i små og mellemstore virksomheder (SMV'er).

Kommissionen mener, at de fordele, der opnås ved en god forberedelse af de forslag og andre initiativer inden for de områder, der medvirker til vort samfunds økonomiske mangfoldighed, i rigt mål berettiger til de påløbne omkostninger. Det skal endvidere påpeges, at oprettelsen af denne gruppe, som anført i anden betragtning i afgørelse 2000/690/EF, er begrundet ud fra ønsket om en rationalisering af Kommissionens arbejde, og at den erstatter flere udvalg og grupper, som tidligere fandtes i tilknytning til Kommissionen på området erhvervspolitik.

(1) EFT L 285 af 10.11.2000.